กรุงศรีฟันด์ขายกองทุน3เดือนจ่ายไม่น้อยกว่า1.5%
บลจ.อยุธยา เปิดขายกองทุนเปิดกรุงศรีไทยโน้ท 3M1 ระหว่างวันที่ 7-13 ก.ย.นี้&nbsp; ลงทุน 3 เดือน คาดจ่ายผลตอบแทน 1.5% ต่อปี&nbsp;
6 ก.ย. 2553

บลจ.อยุธยา เปิดขายกองทุนเปิดกรุงศรีไทยโน้ท 3M1 ระหว่างวันที่ 7-13 ก.ย.นี้  ลงทุน 3 เดือน คาดจ่ายผลตอบแทน 1.5% ต่อปี 
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน อยุธยา (กรุงศรีฟันด์) เปิดเผยว่า บริษัทฯ เสนอขายกองทุนเปิดกรุงศรีไทยโน้ท 3M1 (KFTN3M1) เพื่อเป็นทางเลือกให้แก่นักลงทุน ที่ต้องการลงทุนระยะสั้นในตราสารหนี้ภาครัฐ และตราสารหนี้ในประเทศที่ได้รับการจัดอันดับความน่าเชื่อถือระดับ A- ขึ้นไป ซึ่งมีผู้ออก เช่น ธนาคารสแตนดาร์ด ชาร์เตอร์ด (ไทย) ธนาคารทิสโก้ ธนาคารธนชาต หรือ บริษัทศุภาลัย เป็นต้น โดยจะลงทุนในตราสารของแต่ละแห่งไม่เกิน 30%
กองทุนนี้เหมาะกับนักลงทุนที่ต้องการผลตอบแทนที่มั่นคง และแสวงหาโอกาสในการรับผลตอบแทนสูงกว่าดอกเบี้ยเงินฝากธนาคาร และผลตอบแทนที่คาดว่า จะได้รับจากการขายคืนหน่วยลงทุนอัตโนมัติไม่น้อยกว่า 1.50% ต่อปี (หลังหักค่าใช้จ่ายประมาณ 0.20%) กองทุนดังกล่าวมีมูลค่าโครงการ 500 ล้านบาท
นายฉัตรพี กล่าวว่า บริษัทฯ ได้ปรับเปลี่ยนมาออกกองทุนในประเทศอายุประมาณ 3 เดือน เนื่องด้วยผลตอบแทน (ในสกุลเงินบาท) ที่ได้รับจากการลงทุนในพันธบัตรเกาหลีมีแนวโน้มลดลง โดยเฉพาะเมื่อเทียบกับผลตอบแทนที่ได้รับจากกองทุนตราสารหนี้ที่ลงทุนในพันธบัตรรัฐบาลไทยและตราสารหนี้ที่ออกโดยบริษัทหรือสถาบันการเงินชั้นนำของไทย กองทุนเปิดกรุงศรีไทยโน้ท 3M1 (KFTN3M1) จึงเป็นทางเลือกที่เหมาะสม
สำหรับนักลงทุนที่มองหาการลงทุนระยะสั้นและมั่นคงในขณะนี้ และคาดว่ากองทุนดังกล่าวน่าจะได้รับความสนใจจากผู้ลงทุนค่อนข้างมากทีเดียว 
กองทุนเปิดกรุงศรีไทยโน้ท 3M1 (KFTN3M1) เสนอขายระหว่างวันที่ 7-13 กันยายน 2553 ลงทุนขั้นต่ำ เพียง 10,000 บาท